Decizia unor țări occidentale de a trimite trupe pe teritoriul “fostei Ucraine” ar echivala cu o declarație de război împotriva Rusiei, susține Dmitry Medvedev, unul dintre cei mai apropiați colaboratori ai președintelui Vladimir Putin.
Medvedev a fost prim-ministru al Rusiei și deține acum funcția de vicepreședinte al Consiliului de Securitate al Rusiei. Medvedev a postat un mesaj pe rețeaua Telegram în care a amenințat statele occidentale că “trimiterea trupelor lor pe teritoriul fostei Ucraine va însemna implicarea lor directă în război. Va trebui să răspundem la asta. Și, din păcate, nu pe teritoriul fostei Ucraine”.
Dacă Rusia va riposta, șefii țărilor occidentale „nu se vor putea ascunde pe colina Capitoliului, sau în Palatul Elysee, sau în Downing Street 10”, a amenințat Medvedev, făcând aluzie la SUA, Franța și Marea Britanie. „Va urma o catastrofă globală”, a susținut Medvedev.
Cu privire la ideea avansată de președintele Franței, Emmanuel Macron, ca unele țări să trimită trupe în Ucraina, Medvedev susține că a fost doar o tentativă a lui Macron de a obține capital politic.
Postarea lui Medvedev de pe internet a fost retransmisă, la data de 6 mai 2024, de agenția de presă oficială a Rusiei, TASS. Nu este clar ce-a vrut să spună Medvedev prin expresia “former Ukraine” (“fosta Ucraină”). Ar putea fi o referire la acele teritorii ale Ucrainei pe care Rusia le-a ocupat ilegal și despre care a susținut ulterior că s-au “unit” cu Rusia.
Declarațiile războinice ale lui Medvedev vin imediat după ce serviciile de informații occidentale au avertizat că Rusia ar pregăti acte de sabotaj pe teritoriul unor țări din Europa.
Citește și: